**משה פרסטר** (נולד ב-14 באוגוסט 1963) הוא קומיקאי ושחקן תיאטרון, טלוויזיה וקולנוע ישראלי.

ביוגרפיה
--------

פרסטר נולד וגדל בנהריה להורים ממוצא רומני. למד תיאטרון באוניברסיטת תל אביב. את דרכו בתעשיית הבידור החל במופע "עלילות משה בעיר הגדולה" לצד טל פרידמן אותו הכיר בלימודיו באוניברסיטה. המופע הוצג בשנת 1988 ואף זכה להצלחה גדולה ול-700 הופעות בשש שנים, רכש קהל מעריצים והשפיע על קומיקאים ישראלים רבים. במקביל העלו פרסטר ופרידמן בפסטיבל עכו את המופע "משחק המטקות האחרון".

בתחילתו של ערוץ 2 הופקו שתי תוכניות בהשתתפות טל ומשה, עדיין כצמד, "המופע של טל ומשה" ו"צפדינה מארחת".

מופע הסטנד-אפ "במיטה עם משה" הוצג בין היתר בקאמל קומדי קלאב.

פרסטר שיחק בהצגות הילדים והנוער "חסמבה" בתפקיד עוזי הרזה, וב"פוקהונטס" בתפקיד עוזרו האישי של המושל.

ב-1996 הוציא יחד עם האחים גלוזמן את משחק המחשב "תככי הרייטינג". קווסט שעקב אחרי אלימלך אגוז, בלש (אותו דיבב פרסטר), שיוצא לנופש בבית המלון "נופי חדרה", שבו מתבצע רצח ביזארי. באותה שנה השתתף בשירו של שלמה ארצי "אור בקצה המנהרה" (מתוך האלבום "שניים") והשתתף בסרט הקצר "מלכה לב אדום".

בשנים 1997–2006 היו רוב תפקידיו הטלוויזיוניים קומיים, כגון בתוכנית "קוץ" עם איתי שגב, נצח בסדרה "אסתי המכוערת", העוזר בסדרה "השמיניה" ומדען בתוכנית "האוניברסיטה הקטנה" בערוץ הילדים.

פרסטר כתב ושיחק בהצגת היחיד "איש הפלדה משכונת כצנלסון" (על פי ספרו של אמיר גוטפרוינד "שואה שלנו") שזכתה בפרס המחזאי/מעבד בתיאטרונטו 2007. באותה שנה גילם פרסטר את דמותו של זרח בובובסקי, מנהל שותף בתיכון "אביבים" בעונה השלישית של סדרת הדרמה היומית "ראש גדול" לצד איציק כהן.

בשנים 2009–2010 שיחק בתיאטרון דימונה, שם השתתף בשתי הפקות, "צירי דגים" ו"האומר לא", על פי ברכט.

כתב את המונוגרמה "בגדי חורף אבא" שעלתה בפסטיבל תיאטרונטו 2012, עבורה זכתה השחקנית הילה מצקר-הלוי בציון לשבח על משחקה. באותה שנה השתתף לצד ידוענים נוספים בתוכנית "הישרדות VIP". בנוסף העלה גם מופע סטנד-אפ שכתב, "משה פרסטר - המציאות".

בשנים 2014–2016 השתתף בסדרת הקומית לילדים "משפחה שולטת" ששודרה ב-Yes במשך ארבע עונות ו-80 פרקים.

פרסטר השתתף בסרטוני היוטיוב של חברת "שרוטונים", כגון "גמבה סטייל" (פארודיה על "גנגנם סטייל"), בקליפ לפסח "זה לא כהלכתו" וב"פרסטר קיס", פארודיה על "First kiss".

ב-2014 הוציא את הנובלה הדיגיטלית "הכי טוב יהיה לברוח", בהוצאת "בוקסילה".

בינואר 2015 התאחד פרסטר באופן חד-פעמי על הבמה עם טל פרידמן, במסגרת "ערב של צחוק בריא", ערב התרמה מיוחד למען "מרכז טל לרפואה אונקולוגית אינטגרטיבית".

בשנת 2019 השתתף בסרט הקומי "בזמק".

משנת 2020 משתתף בסדרת הטלוויזיה "קופה ראשית", בתפקיד מוש, בן זוגה של שוני. באותה שנה השתתף בעונה השנייה של הסדרה "שב"ס", בתפקיד פינקי.

ב-2021 חזר לגלם את דמותו של אלימלך אגוז בחידוש למשחק המחשב הישראלי "פיפוש". באותה שנה היה אחד התסריטאים בסדרה "לבד בבית", בכאן חינוכית.

ב-2022 השתתף במחזמר "מערבון בלירה" וכן גם בסדרה "לצאת ולטייל ברכבת ישראל" בכיכובו של חיים אוסדון, בתור שרוליק המדריך. באותה שנה שיחק את דמותו של הסאונדמן ויצמן בסרט "אוהב אותך צ'ארלי", בבימויי של שי כנות.

### פעילויות נוספות

מדריך קבוצות בסיורים קומיים-היסטוריים בנווה צדק ויפו.

מקיים סדנאות משחקי תיאטרון לנוער, סדנאות מקצועיות לתלמידי מגמת תיאטרון בבתי ספר, בשם "סלפי עם משה". מעביר סדנאות הומור לאוכלוסיות עם צרכים מיוחדים.

### חיים אישיים

פרסטר היה נשוי פעמיים (אשתו הראשונה היא האוצרת רעות פרסטר) והוא אב לשלושה בהם בנו רותם שאובחן על הספקטרום האוטיסטי. מתגורר בקריית אונו.

בזוגיות עם נטע קמינצקי, מעצבת פנים.

פילמוגרפיה
----------

### תוכניות טלוויזיה נבחרות

* המופע של טל ומשה
* צפדינה מארחת
* קוץ - עם איתי שגב
* אסתי המכוערת
* השמיניה
* האוניברסיטה הקטנה
* ראש גדול
* משפחה שולטת
* בעקבות הסיפורים הקסומים
* קופה ראשית
* הרצועה

### קולנוע

* יוסל'ה, איך זה קרה? (1989)
* פנסיון פראכט (2014)
* בזמק (2019)
* אוהב אותך צ'ארלי (2022)

### הצגות ומופעים

* עלילות משה בעיר הגדולה
* משחק המטקות האחרון
* במיטה עם משה
* איש הפלדה משכונת כצנלסון (כתיבה ומשחק)
* צירי דגים
* האומר לא
* בגדי חורף אבא (כתיבה)

### מדבב

* מדגסקר - טוראי
* המופע של מר שמח - מר פחדן
* חללית הזמן - מחשב
* מדגסקר 2 - ג'ירפה
* גורדון הגנן - פרסי
* פקפק ביל - דמויות שונות
* האחים קואלה - נד הוומבאט
* הי-מן ושליטי היקום - אורקו
* שרלוק הולמס במאה ה-22
* ההופסים - אברי
* טוויפסי - טוויפסי

קישורים חיצוניים
----------------

ויקישיתוף מדיה וקבצים בנושא **משה פרסטר** בוויקישיתוף
* אתר האינטרנט הרשמי של משה פרסטר

* משה פרסטר, במיזם "אישים" לתיעוד היצירה הישראלית

* משה פרסטר, במסד הנתונים הקולנועיים IMDb (באנגלית)

* משה פרסטר, באתר "אידיבי", מאגר הידע העברי לקולנוע ישראלי ועולמי

* משה פרסטר, באתר MusicBrainz (באנגלית)

* משה פרסטר, דף שער בספרייה הלאומית
* שירי הררי, עלילות משה בעיר הקטנה, באתר nrg‏, 9 בינואר 2010
* קרן נתנזון, משה פרסטר: "אני מתגעגע לאי, זה ממכר", באתר ynet, 25 ביולי 2012
* חן לב, פרסטר: "כשראיתי 'הישרדות' הבנתי למה אשתי התגרשה ממני", באתר nrg‏, 18 במרץ 2013
* לימור סימון, משה פרסטר: "עכשיו זה רק אני עם עצמי", באתר mynet‏ רחובות, 1 בינואר 2018
* קיץ ברבנר, ‏משה פרסטר על איתי שגב, הישרדות והטרדות מיניות: "לא היה נכון לצאת עם זה", באתר מעריב אונליין, 3 בינואר 2019
* משה פרסטר בריאיון לפודקאסט "מאחורי כל צחוק" של אלדד שטרית, 11 במרץ 2019

הערות שוליים
------------

1. ↑  ענת זהר, איש הפלדה, באתר nrg‏, 7 באפריל 2007
2. ↑  מעבדתרבות דימונה מציגה: "צירי דגים", באתר "הבמה", 10 בדצמבר 2009
3. ↑  מרב יודילוביץ', וייל וברכט ב"מעבדתרבות דימונה", באתר ynet, 8 ביוני 2010
4. ↑  מרב יודילוביץ', תיאטרונטו 2012: רק על עצמם לספר ידעו, באתר ynet, 11 באפריל 2012
5. ↑  הזוכים בתיאטרונטו: נעם רובינשטיין והילה מצקר הלוי, באתר הארץ, 11 באפריל 2012
6. ↑  משה פרסטר - המציאות, באתר יוטיוב, 19 באוגוסט 2012
7. ↑  הקריירה החדשה של משה פרסטר, באתר וואלה!‏, 25 ביולי 2012
8. ↑  רותי זוארץ, ‏עלילות משה בערוץ הילדים: פרסטר ממציא את עצמו מחדש, באתר מעריב אונליין, 26 באפריל 2015
9. ↑  משה אבוטובול, מישהו אמר לאכול בריא? צפו: "גמבה סטייל", באתר פרוגי, 30 בספטמבר 2012
10. ↑  פרסטר קיס (First Kiss Parody)
11. ↑  הכי טוב יהיה לברוח / משה פרסטר, באתר הספרייה הלאומית
12. ↑  עידו רוזן ורן בוקר, הנה הם: הקומדי סטור, זהו זה וגם טל ומשה, באתר ynet, 26 בינואר 2015
13. ↑  ינון בן שושן, אחרי 20 שנה: חזי פיפוש חוזר במשחק חדש, באתר ישראל היום, 1 באפריל 2021
14. ↑  יעקב בר-און, ‏"לא הכל חייב להיעשות ברעש": משה פרסטר מככב על הבמה בהצגה חדשה, באתר מעריב אונליין, 27 ביוני 2022
15. ↑  לצאת ולטייל ברכבת ישראל, באתר יוטיוב
16. ↑  לימור סימון, משה פרסטר: "עכשיו זה רק אני עם עצמי", באתר mynet רחובות, 1 בינואר 2018
17. ↑  סלפי, באתר תיאטרון הנפש
18. ↑   אחד מכל 35 ילדים - אוטיסט: קרב ההישרדות של ההורים לעזור לילדיהם, סרטון בערוץ "כאן | חדשות - תאגיד השידור הישראלי", באתר יוטיוב (אורך: 14:51)
19. ↑  טל גטרייטמן, "מאכזבת את המשפחה כל השנה ולא רק בחג", באתר ynet, 19 באפריל 2019

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007310629905171
* ISNI: 0000 0000 6926 5163
* MusicBrainz: 5afd3f75-74bf-4cb7-9c87-3a303000de8e
* VIAF: 97434652
* WorldCat: viaf-97434652

 |